**Република Србија**



**МИНИСТАРСТВО ТРГОВИНЕ, ТУРИЗМА И ТЕЛЕКОМУНИКАЦИЈА**

Расписује

**К О Н К У Р С**

ЗА ДОДЕЛУ СУБВЕНЦИЈА И ТРАНСФЕРА НАМЕЊЕНИХ ЗА ПРОЈЕКТЕ РАЗВОЈА ТУРИЗМА У 2021. ГОДИНИ

Министарство трговине, туризма и телекомуникација расписује јавни конкурс за доделу субвенција и трансфера за финансирање пројеката развоја туризма у 2021. години.

**Коришћење средстава**

Право на коришћење бесповратних средстава са економске класификације 451 - Субвенције јавним нефинансијским предузећима и организацијама има дестинацијска менаџмент организација, привредно друштво, односно друга организација и институција чији је оснивач Влада или јединица локалне самоуправе, а које није индиректни корисник буџета, као и правно лице у коме је Република Србија већински власник и правно лице које управља туристичким простором или објектима туристичке инфраструктуре и супраструктуре и са економске класификације 463 - Трансфери осталим нивоима власти имају органи АП Војводина у чијој су надлежности послови из области туризма, као и правна лица основана од стране АП Војводина којима је поверено обављање послова из области туризма, јединице локалне самоуправе у складу са Законом о локалној самоуправи („Службени гласник РС“, бр. 129/07, 83/14 - др. закон, 101/16 - др.закон и 47/18), као и туристичке организације и друга правна лица основана од стране локалне самоуправе којима је поверено обављање послова из области туризма. За пројекте наведене под a), б) и в), у складу са чланом 41. Закона о туризму („Службени гласник РС“, број 17/19), туристичке организације и друга правна лица основана од стране локалне самоуправе којима је поверено обављање послова из области туризма потребно је да имају усвојен годишњи план рада и план промотивних активности на који претходну сагласност даје Туристичка организација Србије.

Пројекти треба да обезбеђују следеће:

1. промоција туристичких производа и туристичких простора Србије и подстицање унапређења рецептивне туристичко-угоститељске понуде;

 б) унапређење и реализација статистичких истраживања и методологије сателитских рачуна;

в) едукација и тренинзи у туризму;

г) израда планске документације у складу са законом којим се уређује област туризма и угоститељства;

 д) израда планске и пројектне документације (документи просторног и урбанистичког планирања, пројектно-техничка документација, студије и документа по међународним правилима неопходни за пројекте из фондова ЕУ и других страних донатора и сл.);

ђ) уређење грађевинског земљишта и изградња/унапређење постојеће комуналне инфраструктуре као основе за развој туристичких капацитета и садржаја – изградња приступних саобраћајница и паркинг простора, електро-енергетска инфраструктура, системи за водоснабдевање и каналисање отпадних вода са уређајима за пречишћавање отпадних вода, хидротехнички објекти у складу прописима којима се уређује пловидба, телекомуникацијски системи и уређаји за мерење, системи за прикупљање, сортирање, одвожење и прераду чврстог отпада, јавни тоалети;

е) уређење јавних површина (тргови, платои, наткривене комуникације, спортско-рекреативни терени, дечја игралишта, марине, пристаништа, инфраструктура пристаништа и др.);

ж) уређење земљишта намењеног општој рекреацији и набавка пратеће опреме (ски-стазе, пешачке стазе, трим стазе, бициклистичке стазе, тренинг стазе, уређење обала река и језера, панорамски путеви и др.);

з) постављање туристичке сигнализације, реконструкција, изградња и опремање туристичке инфраструктуре и објеката од посебног значаја за функционисање и развој туризма (визиторски центри, туристички инфо центри, културно-историјски споменици, археолошки локалитети, музеји, објекти за одмор и рекреацију, базени, конгресне дворане, туристички кампови, видиковци, објекти уз природне атракције, итд.), као и изградњa и реконструкцијa објеката са другим туристичким наменама и садржајима;

и) реализација посебних туристичких пројеката (уређаји за бележење метеоролошких података, јавни тоалети на туристичким локацијама, системи за прикупљање, сортирање одвожење и прераду чврстог отпада итд.).

Учешће средстава министарства у финансирању пројеката наведених под а), б) и в), може износити до 50% укупне вредности пројекта.

 Подносилац захтева за одобрење средстава за наведене пројекте може да оствари право на коришћење субвенције само по једном захтеву у току буџетске године.

Учешће средстава министарства у финансирању пројеката наведених под г), д), ђ), е),ж), з) и и) може бити до 100% укупне вредности тог пројекта.

Подносилац захтева за одобрење средстава за наведене пројекте може, такође, да оствари право на коришћење субвенције само по једном захтеву у току буџетске године.

**Критеријуми за коришћења средстава**

1. Степен усклађености пројекта са Стратегијом развоја туризма РС:
2. Дестинације од значаја за развој туризма:

Стратегија развоја туризма РС 2016-2025 (у дањем тексту: Стратегија) оквирно дефинише дестинације од значаја за развој туризма према критеријуму досада развијене инфраструктуре и супраструктуре, доступности и оствареног туристичког промета, а важне су за комплетирање туристичких производа. Надаље, Стратегија дефинише да стварни приоритети зависе од интереса и капацитета инвеститора (из јавног и/или приватног сектора), као и потенцијала и развојних могућности туристичке валоризације ресурсне основе.

|  |  |
| --- | --- |
| **да** | **не** |
| 10 | 0 |

б) Развој туристичког производа:

Туристичка конкурентност се остварује на нивоу конкретних туристичких производа усклађених са интересима и мотивима туриста, као и са савременим и актуелним тржишним трендовима.

За конкурентно позиционирање туризма Републике Србије потребно је да се креирање понуде производа заснива на савременим мотивима и искуствима туриста који су на основу тржишних трендова идентификовани у групама мотива и искустава по следећим производима: уживање; природа; култура/историја/обичаји; забава; здравље; спорт, рекреација и авантура, пословни туризам, организација догађаја и манифестација, транзит, специјални интереси и др.

|  |  |
| --- | --- |
| **Да** | **не** |
| 10 | 0 |

1. Усклађеност пројекта са савременим и актуелним трендовима од значаја за развој Републике Србије као конкурентне туристичке дестинације:

Суштина подизања конкурентности базира се на сталној интерактивној вези са тржиштем и променама у потребама (мотивима) туриста и способностима пружалаца услуга у туризму и угоститељству да се понуда стално иновира и усклађује са тим променама. Данашњи туристи поседују одређени степен искуства и полажу више пажње на оно што конзумирају и како доживљавају „производ путовањаˮ него на географску локацију што генерално значи - приоритет је доживљај, а не локација.

Сектор туризма Републике Србије треба да ефикасно и флексибилно усклађује своју понуду са савременим трендовима на глобалном туристичком тржишту (узимајући у обзир и непредвиђене догађаје који попут пандемије COVID 19 утичу на мењање праваца креирања туристичких политика и одређивања стратешких приоритета) и понуди аутентична искуства, доживљаје и производе високог квалитета, што ће, уз традиционално гостопримство, бити основа препознатљивости Републике Србије у односу на конкуренцију.

|  |  |  |
| --- | --- | --- |
| **није усклађено** | **делимично усклађено** | **усклађено** |
| 0 | 15 | 30 |

1. Значај пројекта за одржив економски и одрживи развој локалне заједнице:

Позитивни ефекти развоја туризма се огледају не само у већ постојећим развијеним локалним заједницама већ и у развоју недовољно развијених локалних заједница и региона кроз: поспешивање равномернијег регионалног развоја, смањење негативних демографских трендова у појединим локалним заједницама отварања нових радних места (са нагласком на младе, жене, особе са посебним потребама и др.), што утиче на смањење незапослености и сиромаштва, односно побољшање животног стандарда локалног становништва. Туризам поспешује социјалну кохезију и инклузију локалних заједница кроз развој и унапређење друштвених и привредних активности, укључујући унапређење инвестиционих активности и укупан развој инфраструктуре.

|  |  |  |
| --- | --- | --- |
| **мали** | **средњи** | **велики** |
| 0 | 5 | 10 |

1. Значај пројекта за развој туризма у локалној заједници:

Процена утицаја пројекта на унапређење туристичке понуде која треба да резултира валоризацијом укупних туристичких ресурса локалне заједнице и допринесе повећаном степену задовољства крајњих корисника.

|  |  |  |
| --- | --- | --- |
| **мали** | **средњи** | **Велики** |
| 0 | 15 | 30 |

1. Предвиђеност суфинансирања пројеката из других извора: сопствених прихода, буџета Републике Србије, аутономне покрајине или јединице локалне самоуправе, фондова ЕУ, донација, легата, кредита и друго:

|  |  |
| --- | --- |
| **да** | **не** |
| 5 | 0 |

1. Испуњеност уговорних обавеза подносиоца захтева за средства одобрена у ранијем периоду:

|  |  |
| --- | --- |
| **да** | **не** |
| 5 | 0 |

НАПОМЕНА: Максималан број бодова је 100.

Оцењивање се врши по следећој скали:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Бодови** | 1-10 | 11-20 | 21-30 | 31-40 | 41-50 | 51-60 | 61-70 | 71-80 | 81-90 | 91-100 |
| **Оцене** | 1 | 2 | 3 | 4 | 5 | 6 | 7 | 8 | 9 | 10 |

 **Захтев за коришћење бесповратних средстава и прилози**

Захтев за коришћење бесповратних средстава, између осталог, садржи основне податке о подносиоцу захтева, основне податке о пројекту, план финансирања пројекта и време реализације пројекта.

Поред захтева, потребно је обезбедити и следећу документацију\*:

1. Решење о упису у регистар надлежног органа, односно Обавештење о разврставању за јединице локалне самоуправе;
2. ОП образац - копија оверена у складу са Законом о оверавању потписа, рукописа и преписа („Службени гласник РС“, бр. 93/14, 22/15 и 87/18).

 За пројекте наведене под a), б) и в), у делу Коришћење средстава , у складу са чланом 41. Закона о туризму („Службени гласник РС“, број 17/19), туристичке организације и друга правна лица основана од стране локалне самоуправе којима је поверено обављање послова из области туризма потребно је да имају усвојен годишњи план рада и план промотивних активности на који претходну сагласност даје Туристичка организација Србије.

Обрасци захтева за коришћење бесповратних средстава могу се преузети са званичне интернет презентације министарства [www.mtt.gov.rs](http://www.mtt.gov.rs).

За сваку буџетску годину подноси се нови захтев. Неблаговремени и непотпуни захтеви неће бити узети у разматрање.

Захтев за коришћење бесповратних средстава подноси се Министарству трговине, туризма и телекомуникација, Сектор за туризам, Немањина бр. 22-26, Београд, искључиво путем поште или писарнице министарства.

Захтев и приложена документација остају трајно у архиви Министарства и не враћају се подносиоцу.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*Напомена: Документa о чињеницама о којима се води службена евиденција су: Решење о упису у регистар надлежног органа и Обавештење о разврставању за јединице локалне самоуправе.

 Одредбом члана 9. и члана 103. Закона о општем управном поступку („Службени гласник РС“, бр. 18/2016, 95/18- аутентично тумачење) прописано је, између осталог, да у поступку који се покреће по захтеву странке орган може да врши увид, прибавља и обрађује податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама.

Подносилац захтева је дужан да за пројекте наведене у делу Коришћење средстава под а), б) и в) попуни изјаву којом се опредељује за једну од две могућности, да орган прибави податке о којима се води службена евиденција или да ће то учинити самостално. Наведенa изјавa (Образац изјаве 1 или Образац изјаве 2) може се преузети са интернет странице министарства.

За пројекте наведене у делу Коришћење средстава под г), д), ђ), е), ж), з) и и) предметна изјава је саставни део захтева за коришћење бесповратних средстава.

**Избор пројеката субвенција и трансфера који ће бити суфинансирани**

Вредновање пројеката врши Комисија коју решењем образује министар надлежан за послове туризма.

Финансирање пројеката врши се на следећи начин:

- пројекти који добију просечну оцену између 9,00 и 10,00 финансирају се у износу до 100% за пројекте наведене у делу Намена средстава под бројем г), д), ђ), е), ж), з) и и), а за пројекте под бројем а), б) и в) до 50% укупне вредности пројекта;

- пројекти који добију просечну оцену између 8,00 и 8,99 финансирају се у износу до 80% за пројекте наведене у делу Намена средстава под бројем г), д), ђ), е), ж), з) и и), а за пројекте под бројем а), б) и в) до 40% укупне вредности пројекта;

- пројекти који добију просечну оцену између 7,00 и 7,99 финансирају се у износу до 60% за пројекте наведене у делу Намена средстава под бројем г), д), ђ), е), ж), з) и и), а за пројекте под бројем а), б) и в) до 30% укупне вредности пројекта;

- пројекти који добију просечну оцену између 6,00 и 6,99 финансирају се у износу до 50% за пројекте наведене у делу Намена средстава под бројем г), д), ђ), е), ж), з) и и), а за пројекте под бројем а), б) и в) до 20% укупне вредности пројекта.

Пројекти који добију просечну оцену нижу од 6,00, неће бити финансирани.

I

За пројекте наведене у делу Коришћење средстава под а), б) и в), листу вредновања и рангирања пројеката, у року од 60 дана од дана истека рока за подношење пријава, утврђује Комисија коју решењем образује министар надлежан за послове туризма. Предметна листа се објављује на званичној интернет презентацији Министартва [www.mtt.gov.rs](http://www.mtt.gov.rs) и порталу Е- Управа.

На листу вредновања и рангирања пројеката учесници конкурса имају право приговора у року од осам дана од дана њеног објављивања.

Образложену одлуку о приговору комисија доноси у року од 15 дана од дана његовог пријема.

Коначна ранг листа пројеката, са износима одобрених средстава, који ће бити финансирани из средстава Министарства, такође, објављује се на званичној интернет презентацији Министарства и порталу Е- Управа, у року од 30 дана од дана истека рока за подношење приговора.

Захтеви за коришћење бесповратних средстава за пројекте наведене у делу Коришћење средстава под а), б) и в) подносе се се закључно са 31.03.2021. године.

II

За пројекте наведене у делу Коришћење средстава г), д), ђ), е), ж), з) и и), средства се одобравају сукцесивно у току године.

Захтеви за коришћење бесповратних средстава за пројекте наведене у делу Коришћење средстава под г), д), ђ), е), ж), з) и и) подносе се закључно са 30.6.2021. године.

**Уговор о коришћењу бесповратних средстава**

 O захтеву за коришћење бесповратних средстава одлучује комисија коју решењем образује министар надлежан за послове туризма.

 Међусобна права и обавезе у вези са коришћењем бесповратних средстава наведених у ставу 1. уређују се уговором који закључује Министарство трговине, туризма и телекомуникација и корисник.

Све додатне информације у вези са пројектима под а), б), и в) могу се добити на телефон: 011/3139697, а у вези са пројектима под г), д), ђ), е), ж), з) и и) на телефон: 011/3139685.